OB kap Zille oor kolonialisme-twietHelen Zille, premier van die Wes-Kaap en voormalige leier van die DA. Foto: DA/Flickr.com Busisiwe Mkhwebane, die openbare beskermer (OB), het bevind dat Helen Zille, die premier van die Wes-Kaap, nie in goeder trou óf in die beste belang van goeie regering opgetree het in haar uitsprake oor kolonialisme verlede jaar nie. Zille het in Maart 2017 op Twitter gesê: “For those claiming legacy of colonialism was ONLY negative, think of our independent judiciary, transport infrastructure, piped water etc.” [sic] Die twiet het ŉ herrie op sosiale media veroorsaak met Zille wat erg gekap is oor haar uitlatings. Mmusi Maimane, leier van die DA, het kort daarna getwiet: “Let’s make this clear: Colonialism, like Apartheid, was a system of oppression and subjugation. It can never be justified.” Zille het kort daarna om verskoning gevra vir haar uitspraak ter verdediging van kolonialisme. Khaya Magaxa, die ANC se waarnemende provinsiale voorsitter, het daarna ŉ klag teen Zille by die OB ingedien. Mkhwebane het Maandag haar kantoor se kwartaallikse verslag bekend gemaak waarin sy dié kwessie aangeraak het. “Die premier se optrede voldoen nie aan die verwagting van ŉ persoon in haar posisie nie,” het sy gesê. “Dit krap ou wonde oop van die slagoffers van apartheid en kolonialisme.” Mkhwebane se verslag beskryf Zille se optrede as ŉ “viering van onderdrukking, uitbuiting, rassisme en armoede”. Mkhwebane het regstellende stappe aanbeveel en dat die Wes-Kaapse regering Zille aanspreeklik hou vir haar optrede. Sy het aanbeveel dat die speaker binne 30 dae ŉ verslag daaroor in die provinsiale parlement ter tafel moet lê. Zille se kantoor het kort ná die OB se verslag bekend gemaak is, gesê die verslag sal heel waarskynlik geregtelik hersien word. “Die premier het reeds aan die OB gesê volgens haar mening is so ŉ bevinding onwettig en irrasioneel,” lui ŉ verklaring van Zille se kantoor.